BAFS โบรกฯชูราคาไม่แพงในการลงทุน 1-3 ปีข้างหน้าแนะซื้อเป้า 40 บ.
BAFS โบรกฯชูราคาไม่แพงในการลงทุน 1-3 ปีข้างหน้าแนะซื้อเป้า 40 บ.
30 ม.ค. 2562

บล.ฟินันเซีย ไซรัส ระบุในบทวิเคราะห์วันนี้(30ม.ค.) ว่า บริษัท บริการเชื้อเพลิงการบินกรุงเทพ จำกัด (มหาชน) หรือ BAFS แนะนำซื้อ ราคาเป้าหมายปี 2019 เท่ากับ 40 บาท ปัจจัยหนุนระยะสั้นคือคาดการณ์กำไร ไตรมาส4/61 ที่ยังโตดี 11% เทียบช่วงเดียวกันของปีก่อนเป็น 183 ลบ. ตามจำนวนเที่ยวบินที่โตและธุรกิจท่อส่งน้ำมันของ FPT ดำเนินการได้ปกติ ส่วนระยะยาวจะได้แรงหนุนตามการเติบโตของภาคท่องเที่ยว การขยายสนามบินทั้งสุวรรณภูมิและอู่ตะเภา รวมถึงการให้บริการท่อขนส่งน้ำมันสายเหนือ
แม้ปีนี้คาดกำไรสุทธิชะลอ 8% เทียบช่วงเดียวกันของปีก่อนเหลือ 968 ลบ. เพราะเริ่มให้บริการท่อขนส่งน้ำมันสายเหนือเฟสแรกใน ไตรมาส2/62 และเฟส 2 ใน ไตรมาส4/62 แต่คาดว่าจะกลับมาโต 8% เทียบช่วงเดียวกันของปีก่อนอยู่ที่ 1,048 ลบ.ในปี 2020 เพราะค่าเสื่อมราคาและดอกเบี้ยจ่ายโครงการท่อขนส่งน้ำมันไม่ได้เป็นภาระมากนัก
ราคาหุ้นปัจจุบันคิดเป็น PE2019 ที่ 22 เท่า แต่จะลดเหลือ 20 เท่าในปี 2020 และ 19 เท่าในปี 2021 ต่ำกว่าค่าเฉลี่ย 5 ปีย้อนหลังที่ 22 เท่า ถือว่าไม่แพงสำหรับการลงทุนใน 1-3 ปีข้างหน้า